
AVIZ

asupra propunerii legislative pentru modificarea alin. (2) al art.5 din Legea nr. 218/2005 privind stimularea absorbţiei fondurilor SAPARD prin preluarea riscului de către fondurile de garantare


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin. (2) al art.5 din Legea nr. 218/2005 privind stimularea absorbţiei fondurilor SAPARD prin preluarea riscului de către fondurile de garantare, trimisă cu adresa nr. Pl-x 728 din 5 noiembrie 2007, înregistrată sub nr. 31/1176 din 6 noiembrie 2007.
Potrivit prevederilor art. 75 din Constituţia României, republicată, şi ale art. 92 alin. (9) pct.1 , din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 31 octombrie 2007.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din  27 noiembrie 2007.

            Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 1916 din 20 iulie 2007, prin care nu susţine adoptarea propunerii legislative şi avizul favorabil al Consiliului Legislativ      nr. 985 din 20 iulie 2007. 
Cu prilejul dezbaterilor, s-a constatat că soluţia legislativă propusă de iniţiatori ar putea produce efecte asupra beneficiarilor prevăzuţi la literele c) şi j) ale alin. (1) al art. 5, întrucât în situaţia creditelor acordate persoanelor fizice şi juridice, în calitate de beneficiari ai programului SAPARD, acestea pot fi rambursate atât din cheltuielile eligibile decontabile prin acest program, cât şi din sursele proprii rezultate ca urmare a realizării investiţiei prevăzute în proiecte. 


Adoptarea acestei iniţiative legislative ar conduce la garantarea de către fondurile de garantare numai a volumului creditelor acordate pentru componenta rambursabilă din  bugetele proiectelor şi nu a întregului volum de credite necesar beneficiarului de proiecte pentru realizarea investiţiei. Pe cale de consecinţă, propunerea legislativă ar putea determina băncile comerciale să crediteze doar parţial necesităţile de finanţare ale beneficiarilor, cu efecte negative în absorbţia fondurilor comunitare alocate sectorului rural.
În urma dezbaterilor, cu unanimitate de voturi, s-a hotărât avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.

               PREŞEDINTE,
SECRETAR,

    Sergiu ANDON                                        George BĂEŞU

Nicoleta Grecu

